

**RAPPORT TAL-KUMMISSJONI LILL-PARLAMENT EWROPEW U LILL-KUNSILL**

**dwar l-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) 788/96**

1. **Kuntest**

Il-Kummissjoni (il-Eurostat) tiġbor statistika dwar l-akkwakultura skont ir-Regolament (KE) Nru 762/2008 tal-Parlament Ewropew u tal-Kunsill[[1]](#footnote-1). L-Artikolu 11 tar-Regolament jispeċifika li kull 3 snin, il-Kummissjoni trid tissottometti lill-Parlament Ewropew u lill-Kunsill rapport dwar il-kwalità u r-rilevanza tal-istatistika miġbura. Ir-rapport irid janalizza wkoll il-kosteffettività tas-sistema tal-ġbir tad-*data* u għandu jindika l-aħjar prattiki li bihom jista’ jitnaqqas ix-xogħol għall-Istati Membri u li jwasslu għal *data* aktar utli u ta’ kwalità ogħla.

Ir-Regolament japplika għall-Istati Membri, għar-Renju Unit matul il-perjodu tranżizzjonali wara l-ħruġ tiegħu mill-UE, u għan-Norveġja, l-Iżlanda u l-Liechtenstein (rilevanza għaż-ŻEE). Il-Lussemburgu u l-Liechtenstein ma għandhomx produzzjoni tal-akkwakultura kummerċjali u għalhekk huma eżentati mill-obbligu tar-rapportar tad-*data*.

Dan ir-rapport huwa bbażat primarjament fuq ir-rapporti dwar il-kwalità tal-akkwakultura ppreżentati mill-Istati Membri. Il-Eurostat analizza wkoll id-*data* dwar l-akkwakultura tal-2017-2018. Is-Sistema Ewropea tal-Istatistika pprovdiet informazzjoni dwar il-kostijiet totali tal-ġbir tad-*data*. B’hekk, dan ir-rapport jivvaluta t-tempestività, il-kompletezza, il-konsistenza, l-aċċessibbiltà u l-kunfidenzjalità tad-*data* b’mod globali. Jagħti wkoll ħarsa lejn il-piż u l-kosteffettività tal-proċess tal-ġbir tad-*data*.

Il-Kummissjoni adottat ir-rapporti ta’ evalwazzjoni preċedenti dwar l-istatistika dwar l-akkwakultura ppreżentati skont ir-Regolament (KE) Nru 762/2008 f’Ġunju 2015[[2]](#footnote-2)(għad-*data* tal-2011-2013) u f’Diċembru 2017[[3]](#footnote-3)(għad-*data* tal-2014-2015). Dan ir-rapport ikopri d-*data* għall-2016-2018.

Fl-2018, l-Eurostat vara l-proġett “Ir-razzjonalizzazzjoni u s-simplifikazzjoni tal-istatistika Ewropea dwar is-sajd”. Dan jikkonsisti f’evalwazzjoni tal-istatistika attwali dwar l-akkwakultura, il-qabdiet u l-ħatt l-art, u valutazzjoni tal-impatt ta’ għażliet ta’ politika futuri u leġiżlazzjoni futura possibbli. L-evalwazzjoni, li kopriet ukoll il-funzjonament tar-Regolament (KE) Nru 762/2008 dwar l-akkwakultura, ġiet konkluża fl-2019, u l-valutazzjoni tal-impatt ġiet varata fl-2020.

**2** **Sejbiet ewlenin**

Il-Eurostat huwa impenjat biex itejjeb kontinwament il-kwalità u d-disponibbiltà tal-istatistika Ewropea. Huwa impenjat ukoll li jnaqqas il-piż tal-Istati Membri u tar-rispondenti. Għal dan il-għan, il-proġett “Ir-razzjonalizzazzjoni u s-simplifikazzjoni tal-istatistika Ewropea dwar is-sajd” iħares lejn il-ġbir tad-*data* attwali u jfassal strateġija biex l-istatistika dwar l-akkwakultura tkun aktar idonea. Il-proġett jiżgura koordinazzjoni għall-integrazzjoni ma’ statistika miġbura skont ir-Regolament (UE) 2017/1004[[4]](#footnote-4) u armonizzazzjoni aħjar mal-kwestjonarju standard dwar l-akkwakultura rakkomandat mill-Grupp ta’ Ħidma ta’ Koordinazzjoni dwar l-Istatistika tas-Sajd[[5]](#footnote-5). L-ewwel stadju tal-proġett — biex tiġi ffinalizzata l-evalwazzjoni tal-istatistika Ewropea dwar is-sajd — intlaħaq tard fl-2019, meta ġie prodott dokument ta’ ħidma tal-persunal dwar l-evalwazzjoni[[6]](#footnote-6).

**2.1** **Tempestività u kompletezza**

*2.1.1* *Tempestività*

F’dawn l-aħħar snin, il-maġġoranza tal-Istati Membri ssodisfaw id-data ta’ skadenza għas-sottomissjoni tad-*data*. Madankollu, terz minnhom bagħtu xi settijiet ta’ *data* wara d-data ta’ skadenza. Fil-biċċa l-kbira tal-każiijiet, id-dewmien kien relattivament qasir. Madankollu, il-Eurostat ħa passi biex isib soluzzjonijiet ma’ Franza u mal-Italja, li darba wara l-oħra bagħtu d-*data* tard ħafna, b’mod partikolari għas-sena ta’ referenza l-2016.

Il-Eurostat jippubblika d-*data* immedjatament wara l-validazzjoni. is-soltu, id-*data* valida tiġi ppubblikata fil-bażi tad-*data* pubblika tiegħu sal-aħħar ta’ Marzu tas-sena ta’ wara d-data ta’ skadenza. Id-*data* tista’ tiġi riveduta fi kwalunkwe żmien matul is-sena.

L-organizzazzjoni tal-Ikel u l-Agrikoltura tan-Nazzjonijiet Uniti (FAO) qieset l-iskadenzi tar-Regolament (KE) Nru 762/2008 bħala 6 xhur tard wisq għall-ħtiġijiet tar-rappurtar tagħha, u dan irriżulta fi ġbir parallel tad-*data* mill-pajjiżi.

*2.1.2* *Kompletezza*

Is-sett ta’ *data* prinċipali dwar l-akkwakultura (il-produzzjoni mill-akkwakultura) kien relattivament komplut. Matul iż-żmien sar aktar komplut. Sfortunatament, ħafna valuri jibqgħu kunfidenzjali peress li s-settur huwa speċjalizzat ħafna.

Is-sett tad-*data* dwar l-istruttura tas-settur tal-akkwakultura jinġabar kull 3 snin, u nġabar fl-2017. Dan is-sett ta’ *data* ħoloq tħassib serju dwar kemm jista' jintuża peress li l-unitajiet ta’ rapportar huma kemm superfiċi kif ukoll volumi, skont it-tip ta’ speċi. Minħabba dan, is-sett tad-*data* jipprovdi lill-utenti b’informazzjoni ambigwa, b’mod partikolari għal finijiet ta' tqabbil ta' *data* minn pajjiżi li jkabbru speċijiet differenti. Is-sett tad-*data* għadu ma ġiex ippubblikat.

Il-prezzijiet unitarji ħolqu diffikultajiet b’mod ġenerali għas-settijiet tad-*data* kollha tal-produzzjoni tal-akkwakultura. L-aktar laqgħa reċenti tal-Grupp ta’ Ħidma dwar l-Istatistika tas-Sajd f’Ottubru 2018 iddiskutiet il-kwistjoni.

**2.2** **Konsistenza**

*2.2.1* *Kwalità u akkuratezza*

Il-Eurostat jiġbor rapporti annwali dwar il-kwalità tal-istatistika dwar l-akkwakultura. Huma jiddeskrivu l-metodi u l-aspetti tal-kwalità tal-ġbir tad-*data* abbażi ta’ awtovalutazzjonijiet mill-pajjiżi. Il-Eurostat uża r-rapporti nazzjonali tal-kwalità biex jikkompila rapport dwar il-kwalità fil-livell tal-UE[[7]](#footnote-7). Il-kwalità ġenerali hija tajba peress li l-biċċa l-kbira tal-pajjiżi jsegwu approċċ ta’ ċensiment, u n-nuqqas ta’ rispons huwa jew ineżistenti inkella insinifikanti.

F’aktar minn nofs il-pajjiżi hemm fis-seħħ sistema ta’ ġestjoni tal-kwalità. Mill-aħħar rapport ’l hawn, il-kwalità ġenerali evalwata mill-Eurostat tjiebet f’ħames pajjiżi. Il-biċċa l-kbira tat-titjib kien immirat lejn it-tempestività (seba’ pajjiżi), l-akkuratezza u l-affidabbiltà (ħames pajjiżi). L-aspetti kollha tal-kwalità tjiebu fl-2018 għal Franza, li tagħmel ċensiment. Ir-rilevanza tjiebet f’pajjiż wieħed, filwaqt li l-ebda pajjiż ma tejjeb il-koerenza u l-komparabbiltà.

*2.2.2* *Komparabbiltà*

F’Ottubru 2018, l-Eurostat ippubblika manwal għall-istatistika dwar l-akkwakultura[[8]](#footnote-8), li kompla jtejjeb l-omoġeneità u għalhekk il-komparabbiltà tad-*data* bejn il-pajjiżi. It-tul tas-sensiela kronoloġika — il-komparabbiltà maż-żmien — ivarja bejn il-pajjiżi. F’xi pajjiżi, is-sensiela kronoloġika tmur lura għall-1970, filwaqt li pajjiżi oħrajn bdew biss fl-2011. Madankollu, għall-perjodu kopert minn dan ir-rapport, id-*data* hija komparabbli fuq tul ta’ żmien.

**2.3** **Rilevanza**

L-istatistika dwar l-akkwakultura tintuża ħafna minn diversi utenti tad-*data*. Din tifforma l-bażi għal ġabriet oħra ta’ *data*[[9]](#footnote-9), u b’mod partikolari għall-akkwakultura tal-ilma ħelu, fejn ma jinġabar u ma jiġi ppubblikat l-ebda sett ta’ *data* ieħor fil-livell tal-UE.

Id-*data* miġbura permezz tar-Regolament (KE) Nru 762/2008 hi essenzjali għal tfassil ta’ politika li tkun infurmata u bbażata fuq l-evidenza, kemm fil-livell nazzjonali kif ukoll fil-livell tal-UE. Id-*data* dwar il-livelli tal-produzzjoni u x-xejriet hija importanti fl-analiżi tal-iżvilupp tas-settur tal-akkwakultura bħala parti mill-politika komuni tas-sajd. Id-*data* kwantitattiva hija ta’ importanza ċentrali fit-tfassil tal-pjanijiet nazzjonali pluriennali għall-akkwakultura sostenibbli tal-Istati Membri. B’din id-*data*, dawk li jfasslu l-politika u l-industrija jkollhom bażi soda fuq xiex jibnu l-ġejjieni tas-settur.

Barra minn hekk, id-*data* hija sors importanti għall-pubblikazzjonijiet u għas-servizzi ta’ organizzazzjonijiet oħra. L-Osservatorju Ewropew tas-Suq tal-Prodotti tas-Sajd u tal-Akkwakultura juża statistika Ewropea dwar l-akkwakultura fit-tħejjija tal-analiżi strutturali tiegħu tal-industrija tas-sajd u tal-akkwakultura Ewropea. L-Organizzazzjoni Dinjija tal-Kummerċ tuża l-istatistika Ewropea dwar l-akkwakultura għar-rieżami tal-politika kummerċjali tagħha.

Kważi l-Istati Membri kollha kkonfermaw il-ħtieġa għal *data* dwar il-produzzjoni tal-akkwakultura, anke fil-livell nazzjonali. Il-biċċa l-kbira tal-ħtiġijiet tad-*data* nazzjonali ġew issodisfati bis-sħiħ jew kważi bis-sħiħ permezz tad-*data* miġbura skont ir-Regolament. Madankollu, ir-Regolament KE (Nru) 762/2008 ma jkoprix *data* importanti dwar il-mikroalgi, dwar l-inputs tal-għalf kif ukoll tal-frieħ tal-ħut, id-destinazzjoni tal-prodotti, il-kost tal-produzzjoni, l-impjiegi u elementi varjabbli soċjoekonomiċi oħra. L-informazzjoni soċjoekonomika għall-akkwakultura tinġabar skont ir-Regolament (UE) 2017/1004. B’kuntrast ma’ dan, xi Stati Membri semmew li l-ġbir tad-*data* huwa dettaljat iżżejjed u ta’ piż kbir għall-ħtiġijiet nazzjonali. Minkejja r-rilevanza tal-istatistika dwar l-akkwakultura, l-evalwazzjoni tal-istatistika tas-sajd ikkonfermat ukoll livell ogħla ta’ nuqqas ta’ sodisfazzjon tal-utenti marbut man-nuqqas ta’ disponibbiltà kkawżat mill-kunfidenzjalità tad-*data*.

**2.4** **Aċċessibbiltà**

*2.4.1* *Bażi ta’ data onlajn*

Il-bażi tad-*data* pubblika tal-Eurostat[[10]](#footnote-10) tipprovdi l-istatistika Ewropea dwar l-akkwakultura bis-settijiet ta’ *data* li ġejjin:

* produzzjoni mill-akkwakultura ħlief l-imfaqas u n-nurseries (fish\_aq2a);
* produzzjoni mill-akkwakultura ta’ bajd tal-ħut għall-konsum mill-bniedem (fish\_aq2b);
* inputs għall-akkwakultura msejsa fuq il-qbid (fish\_aq3);
* produzzjoni tal-imfaqas u tan-nurseries fl-istadju tal-bajd fiċ-ċiklu tal-ħajja (fish\_aq4a); kif ukoll
* Produzzjoni tal-imfaqas u tan-nurseries fl-istadju fiċ-ċiklu tal-ħajja meta l-ħut ikunu għadhom frieħ (fish\_aq4b).

Barra minn hekk, nofs l-Istati Membri jippubblikaw id-*data* fil-bażi tad-*data* nazzjonali onlajn jew bħala tabelli annwali li jistgħu jitniżżlu. L-aċċess għal dawn il-prodotti hu dejjem mingħajr ħlas.

*2.4.2* *Pubblikazzjonijiet u tabelli tad-data*

L-Eurostat ippubblika *data* u artikoli dwar l-akkwakultura fil-ġabra onlajn tagħha bl-isem ta’ Statistics Explained u f’kotba tal-istatistika[[11]](#footnote-11).

Il-biċċa l-kbira tal-Istati Membri jippubblikaw l-istatistika dwar l-akkwakultura b’mod regolari f’diversi rapporti, f’xi każijiet flimkien ma’ stqarrijiet għall-istampa.

*2.4.3* *Metadata*

Il-Eurostat jiġbor rapporti nazzjonali dwar il-kwalità kull sena, kif meħtieġ skont l-Anness 6 tar-Regolament (KE) Nru 762/2008. Dawn ir-rapporti fihom informazzjoni dettaljata dwar il-kwalità tad-*data* u dwar il-metodi użati fil-ġbir tad-*data*. L-ESS Metadata Handler[[12]](#footnote-12) jiġbor ir-rapporti nazzjonali tal-kwalità, li jsegwu l-linji gwida tas-Sistema Ewropea tal-Istatistika.

Il-metadata ta’ referenza Ewropea, inkluż rapport tal-kwalità fuq livell tal-UE tal-istatistika dwar l-akkwakultura[[13]](#footnote-13), hi ppubblikata fil-bażi tad-*data* tal-Eurostat aċċessibbli għall-pubbliku bit-tabelli tad-*data* elenkati hawn fuq. Il-pajjiżi jirrieżaminaw il-metadata kull sena.

**2.5** **Kunfidenzjalità tad-*data***

Nuqqas kbir fl-istatistika dwar l-akkwakultura miġbura skont ir-Regolament (KE) Nru 762/2008 huwa l-għadd kbir ta’ ċelloli tad-*data* kunfidenzjali. Hemm żewġ raġunijiet prinċipali għal dan. L-ewwel nett, ir-Regolament jitlob struttura ta’ *data* dettaljata ħafna, li mbagħad twassal għal *data* frammentata ħafna. It-tieni, is-settur tal-akkwakultura huwa speċjalizzat ħafna, peress li hemm kumpaniji li jkabbru ftit speċijiet b’metodu wieħed ewlieni jew ambjent wieħed ewlieni ta’ produzzjoni. Minħabba f’hekk, għadd kbir ta’ *data* dwar speċijiet uniċi u aggregati saret kunfidenzjali.

Fl-2018, kważi nofs l-Istati Membri ffaċċjaw kwistjonijiet ta’ kunfidenzjalità tad-*data* bis-sett ewlieni tad-*data* dwar il-produzzjoni tal-akkwakultura. Dan fisser li l-aggregati tal-UE baqgħu kunfidenzjali għall-parti l-kbira tal-ispeċijiet, ħafna drabi minħabba problemi ta’ *data* kunfidenzjali fi Stat Membru wieħed. Madankollu, il-volum u l-valur tal-produzzjoni totali nazzjonali ġew ippubblikati għall-2016 għall-Istati Membri kollha, filwaqt li saru kunfidenzjali għal-Latvja fl-2017 u l-2018. *Data* kunfidenzjali minn Stat Membru wieħed żammet il-pubblikazzjoni tal-aggregat tal-UE għall-input għall-akkwakultura msejsa fuq il-qbid. Il-produzzjoni fl-UE kollha tal-bajd tal-ħut għall-konsum mill-bniedem baqgħet kunfidenzjali minħabba l-produzzjoni niċċa fi tliet Stati Membri, filwaqt li l-produzzjoni nazzjonali bdiet tkun kunfidenzjali fi Spanja u fl-Ungerija fl-2018. Id-*data* dwar il-produzzjoni mill-imfaqas u n-nurseries kienet kunfidenzjali f’diversi Stati Membri.

Il-Eurostat u l-Istati Membri investew il-ħin u l-isforzi biex l-akbar ammont possibbli ta’ ċifri jkunu disponibbli għall-utenti tad-*data*, filwaqt li jissalvagwardjaw il-kunfidenzjalità tal-istatistika u jżommu l-proċess effiċjenti kemm jista’ jkun.

**3** **Piż u kosteffettività**

L-Eurostat ivvaluta l-kosteffettività tal-ġbir tad-*data* dwar l-akkwakultura skont ir-Regolament (KE) Nru 762/2008 bl-użu tar-rapporti metodoloġiċi tal-pajjiżi għall-2018, flimkien mal-analiżi tal-kostijiet skont il-prodott statistiku mwettqa kull sena mis-Sistema Ewropea tal-Istatistika. Din l-analiżi tal-kostijiet tikkorrispondi għas-sena 2019, u tkopri l-ġbir tad-*data* dwar l-akkwakultura għas-sena ta’ referenza 2017. Erbgħa u għoxrin pajjiż wieġbu għall-analiżi tal-kostijiet; f’termini monetarji, il-kost medju huwa ta’ madwar EUR 105 000 fis-sena. Paragun dirett maċ-ċifra mill-aħħar eżerċizzju ta’ rappurtar mhuwiex possibbli peress li mhux il-pajjiżi kollha wieġbu għaż-żewġ eżerċizzji. Sbatax-il pajjiż irrapportaw kostijiet kemm fl-eżerċizzju ta’ rappurtar preċedenti kif ukoll f’dak attwali. Għal dawk il-pajjiżi, il-kostijiet naqsu bi 3 %.

Abbażi tat-tweġibiet għar-rapporti metodoloġiċi tal-pajjiżi għall-2018, il-maġġoranza l-kbira tal-pajjiżi jkopru l-ħtiġijiet nazzjonali bid-*data* dwar l-akkwakultura miġbura skont ir-Regolament (KE) Nru 762/2008. B’kollox, 16-il pajjiż jiġbru d-*data* bħala ċensiment, u ħamsa jiksbu s-sett tad-*data* minn sorsi amministrattivi; is-sitt pajjiżi li jifdal għandhom sorsi amministrattivi jew jużaw stimi esperti.

Ħmistax-il pajjiż irrapportaw dwar kisbiet fl-effiċjenza. Il-kisbiet ewlenin fl-effiċjenza kienu marbuta ma’ stħarriġ online (sitt pajjiżi), aktar awtomatizzazzjoni (erba’ pajjiżi) u maż-żieda fl-użu ta’ *data* amministrattiva (żewġ pajjiżi). Kien hemm tnaqqis fil-piż f’10 pajjiżi. It-trażmissjoni aktar faċli tad-*data* u l-użi multipli tad-*data* kienu l-aktar tipi komuni ta’ miżuri għat-tnaqqis tal-piżijiet.

Mir-rapporti tal-pajjiżi, jidher li aktar min-nofs il-pajjiżi jiġbru d-*data* direttament mill-faċilitajiet fil-livell tal-unità ta’ produzzjoni filwaqt li oħrajn iqabbdu lill-maniġers tal-kumpaniji biex jimlew il-kwestjonarji għall-faċilitajiet kollha tagħhom. Il-ġbir tad-*data* fil-livell tal-kumpaniji fl-istess ħin jiffaċilita r-rappurtar skont ir-Regolament (KE) Nru 199/2008[[14]](#footnote-14). L-idea li ż-żewġ regolamenti jiġu koperti b’eżerċizzju wieħed ta’ ġbir ta’ *data* ta’ min tiġi investigata aktar biex jitnaqqas il-piż ġenerali għall-Istati Membri.

Għadd ta’ pajjiżi ssuġġerew titjib biex jitnaqqas il-piż tar-Regolament (KE) Nru 762/2008, b’mod partikolari għat-titjib tal-kooperazzjoni ma’ partijiet ikkonċernati oħra fil-qasam biex jiġu standardizzati r-rekwiżiti u l-iskadenzi għas-sottomissjoni tad-*data*. Dan jikkonċerna primarjament l-FAO u r-Regolament (UE) 2017/1004 dwar il-Qafas tal-Ġbir tad-*Data*.

**4** **Konklużjonijiet**

F’dawn l-aħħar snin, l-istatistika dwar l-akkwakultura evolviet f’sett ta’ *data* stabbli b’output tempestiv u konsistenti għall-utenti tad-*data* mhux biss fil-livelli Ewropej u globali, iżda anke fil-livell nazzjonali.

Fl-istess ħin, l-attivitajiet ta’ konsultazzjoni mwettqa bħala parti mill-evalwazzjoni reċenti dwar l-istatistika Ewropea tas-sajd urew li l-istatistika dwar l-akkwakultura għandha għadd sinifikanti ta’ utenti mhux sodisfatti. Dan x’aktarx huwa marbut mal-għadd kbir ta’ valuri kunfidenzjali fis-sett tad-*data*, li jagħmilha aktar diffiċli li jintuża s-sett tad-*data*. Iċ-ċelloli kunfidenzjali huma marbuta mad-diżaggregazzjoni dettaljata tar-rekwiżiti tad-*data* stabbilita mir-Regolament (KE) Nru 762/2008 u mal-istruttura speċjalizzata u kkonċentrata tas-settur tal-akkwakultura.

Xi Stati Membri komplew iħabbtu wiċċhom ma’ problemi ta’ tempestività u ta’ puntwalità fil-ġbir u fil-forniment ta’ *data*. Il-linji gwida dwar il-ġbir ta’ *data* tal-Eurostat għenu biex il-ġbir ta’ *data* dwar l-akkwakultura jkun aktar konsistenti.

F’xi pajjiżi, il-piż tnaqqas u ġew osservati kisbiet fl-effiċjenza li jistgħu jitkejlu. Il-kost annwali medju tal-produzzjoni tal-istatistika dwar l-akkwakultura kien ta’ EUR 105 000 għas-sena ta’ referenza l-2017. Dan kien 3 % inqas mill-perjodu preċedenti (għal pajjiżi li pprovdew *data* dwar il-kostijiet għaż-żewġ perjodi). Is-sehem medju tal-kostijiet tal-ġbir tad-*data* dwar fil-valur ekonomiku totali tal-produzzjoni tal-akkwakultura kien pjuttost baxx. Jibqgħu ineffiċjenzi ma’ ġabriet oħra ta’ *data* (jiġifieri l-FAO u r-Regolament (UE) 2017/1004 li jħassar ir-Regolament (KE) Nru 199/2008).

**5** **Rakkomandazzjonijiet**

L-aktar riżultat importanti li joħroġ mill-evalwazzjoni tal-istatistika tas-sajd għall-akkwakultura huwa li din hija parti importanti ħafna u użata ħafna mill-istatistika tas-sajd, iżda li tbati minn kwistjonijiet ta’ kunfidenzjalità tad-*data*. Minkejja l-isforzi li saru mill-Kummissjoni (Eurostat) u mill-Istati Membri biex jitnaqqas l-ammont ta’ *data* kunfidenzjali, l-impatt tagħhom kien limitat ħafna. L-ispeċjalizzazzjoni tas-settur fil-fatt żiedet l-ammont ta’ *data* kunfidenzjali. L-unika soluzzjoni biex jiġi pprovdut servizz aħjar għall-utenti tad-*data* tkun li tiġi emendata l-leġiżlazzjoni attwali jew li tiġi sostitwita b’oħra li tkun aktar iffukata fuq il-produzzjoni u inqas eżiġenti fuq id-dimensjonijiet strutturali relatati mal-produzzjoni. Leġiżlazzjoni ġdida tista’ wkoll twassal għal titjib fl-effiċjenza, speċjalment billi tallinja l-iskadenzi mal-ħtiġijiet ta’ organizzazzjonijiet internazzjonali oħra.

Fil-livell nazzjonali, jeħtieġ li jitħeġġeġ aktar l-użu ta’ kwestjonarji elettroniċi, għax dan jgħin biex il-ġbir tad-*data* jkun aktar effiċjenti. Eżempji oħra ta’ prattika tajba huma l-helpdesks u l-linji gwida għall-ġbir tad-*data* nazzjonali li joffru appoġġ personalizzat lir-rispondenti.

1. Ir-Regolament (KE) Nru 762/2008 tal-Parlament Ewropew u tal-Kunsill tad-9 ta’ Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96 (ĠU L 218, 13.8.2008, p. 1). [↑](#footnote-ref-1)
2. Rapport tal-Kummissjoni lill-Parlament Ewropew u lill-Kunsill dwar l-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill tad-9 ta’ Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96; COM(2015) 297 final. [↑](#footnote-ref-2)
3. Rapport tal-Kummissjoni lill-Parlament Ewropew u lill-Kunsill dwar l-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill tad-9 ta’ Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96; COM(2017) 747 final. [↑](#footnote-ref-3)
4. Ir-Regolament (UE) 2017/1004 tal-Parlament Ewropew u tal-Kunsill tas-17 ta' Mejju 2017 dwar l-istabbiliment ta' qafas tal-Unjoni għall-ġbir, il-ġestjoni u l-użu ta' *data* fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd u li jħassar ir-Regolament tal-Kunsill (KE) Nru 199/2008 (ĠU L 157, 20.6.2017, p. 1). [↑](#footnote-ref-4)
5. Il-Grupp ta’ Ħidma ta’ Koordinazzjoni dwar l-Istatistika tas-Sajd ġie stabbilit fl-1959 bir-Riżoluzzjoni 23/59 tal-Konferenza tal-FAO biex jikkoordina programmi dwar l-istatistika tas-sajd għall-korpi tas-sajd reġjonali u organizzazzjonijiet intergovernattivi oħrajn. L-għan tiegħu hu li (i) iżomm ir-rekwiżiti tal-istatistika tas-sajd taħt eżami kontinwu (inkluż l-akkwakultura); (ii) jilħaq qbil dwar il-kunċetti, id-definizzjonijiet, il-klassifikazzjonijiet u l-metodoloġiji standard għall-ġbir u l-kompilazzjoni tal-istatistika tas-sajd; u (iii) jipproponi mezzi għall-koordinazzjoni u s-simplifikazzjoni tal-attivitajiet tal-istatistika fost l-organizzazzjonijiet intergovernattivi relevanti (http://www.fao.org/fishery/cwp/en). Dan l-aħħar, żviluppa abbozz ta’ kwestjonarju standard dwar l-akkwakultura bħala rakkomandazzjoni għar-rekwiżiti minimi għall-istatistika dwar l-akkwakultura. [↑](#footnote-ref-5)
6. Dokument ta’ Ħidma tal-Persunal (2019) 425. Disponibbli biss bl-Ingliż. [↑](#footnote-ref-6)
7. [https://ec.europa.eu/eurostat/cache/metadata/MT/fish\_aq\_esqrs.htm](https://ec.europa.eu/eurostat/cache/metadata/EN/fish_aq_esqrs.htm). Disponibbli biss bl-Ingliż. [↑](#footnote-ref-7)
8. <https://ec.europa.eu/eurostat/cache/metadata/Annexes/fish_aq_esms_an2.pdf>. Disponibbli biss bl-Ingliż. [↑](#footnote-ref-8)
9. Id-Deċiżjoni ta’ Implimentazzjoni tal-Kummissjoni (UE) 2019/909 tat-18 ta’ Frar 2019 li tistabbilixxi l-lista ta’ stħarriġiet obbligatorji tar-riċerka u l-limiti għall-għanijiet tal-programm multiannwali tal-Unjoni għall-ġbir u l-ġestjoni tad-*data* fis-setturi tas-sajd u tal-akkwakultura (ĠU L 145, 4.6.2019, p. 21). [↑](#footnote-ref-9)
10. <http://ec.europa.eu/eurostat/data/database> [↑](#footnote-ref-10)
11. L-aktar reċenti huwa “Agriculture, forestry and fishery statistics – 2019 edition”, ISBN 978-92-76-13193-9

    <https://ec.europa.eu/eurostat/documents/3217494/10317767/KS-FK-19-001-EN-N.pdf/742d3fd2-961e-68c1-47d0-11cf30b11489>. Disponibbli biss bl-Ingliż. [↑](#footnote-ref-11)
12. <https://webgate.ec.europa.eu/estat/spe/metaconv/> [↑](#footnote-ref-12)
13. https://ec.europa.eu/eurostat/cache/metadata/EN/fish\_aq\_esqrs.htm [↑](#footnote-ref-13)
14. Ir-Regolament tal-Kunsill (KE) Nru 199/2008 tħassar bir-Regolament (UE) 2017/1004 tal-Parlament Ewropew u tal-Kunsill tas-17 ta’ Mejju 2017 dwar l-istabbiliment ta’ qafas tal-Unjoni għall-ġbir, il-ġestjoni u l-użu ta’ *data* fis-settur tas-sajd u appoġġ għall-parir xjentifiku fir-rigward tal-Politika Komuni dwar is-Sajd u li jħassar ir-Regolament tal-Kunsill (KE) Nru 199/2008 (ĠU L 157, 20.6.2017, p. 1). [↑](#footnote-ref-14)